གྲོས་ཚོགས་ནང་གྲོས་ཆོད་དེའི་ཐོག་བགྲོ་གླེང་བྱས་ཡོད་པ་རེད།སྐབས་དེར་སྤྱི་འཐུས་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས།བོད་ཀྱི་སྐད་ཡིག་གལ་ཆེན་པོ་ཡིན་པ་དང་དེའི་གནས་སྟངས་ཉེན་ཁའི་འོག་གནས་ཡོད་པའི་རྒྱུ་མཚན་ཤེས་དགོས་པ།སྐད་ཡིག་དེ་གལ་ཆེན་པོ་ཡིན་པའི་རྒྱུ་མཚན་གཅིག་ནི།ལོ་རྒྱུས་རྒྱབ་ལྗོངས་ལ་བལྟས་ན།བོད་མདོ་དབུས་ཁམས་གསུམ་གཅིག་ཡིན་པ་དང་བོད་རང་བཙན་རྒྱལ་ཁབ་ཡིན་པའི་ཁུངས་སྐྱེལ་དཔང་རྟགས་ཤིག་ནི་བོད་ཀྱི་སྐད་ཡིག་ཡིན་སྐོར་བརྗོད་ནས།དེང་སང་བཙན་བྱོལ་སྤྱི་ཚོགས་ནང་སྔར་དང་མི་འདྲ་བར།བོད་ཀྱི་སྐད་ཡིག་ལ་དོ་སྣང་དང་དེའི་ཆེད་ལས་འགུལ་འདྲ་མིན་སྤེལ་གྱི་ཡོད་པ་ནི་གལ་ཤིན་ཏུ་གལ་ཆེན་པོ་རེད་དེ།སྐབས་རེ་ང་རང་ཚོའི་ངོས་ནས་སློབ་གསོ་རྒྱག་དུས་རྒྱག་སྟངས་ལ་བསམ་བློ་གཏོང་རྒྱུ་གལ་ཆེན་པོ་རེད་འདུགཅེས་བརྗོད་སོང་།ཁོང་གིས་མུ་མཐུད་ནས་༧གོང་ས་མཆོག་གང་དུ་ཕེབས་ནའང་བོད་ཀྱི་སྐད་ཡིག་གལ་ཆེན་པོ་ཡིན་པ་དང་དོ་སྣང་བྱེད་དགོས་པའི་བཀའ་གནང་གི་ཡོད་པ་དང་།སྤྱི་ཚོགས་ནང་སྐབས་རེ་བོད་ཡིག་ཕྲ་ལ་ཕྲན་བུ་ཤེས་མཁན་དག་གིས་ང་རྒྱལ་དང་ཁེངས་པ་ཁྱེར་ནས།ཕར་ཕྱོགས་ལ་བོད་མི་ཚད་ལྡན་ཡིན་མིན་འགྲེལ་བཤད་རྒྱག་གི་ཡོད་པ་དེ་འགྲིག་མིན་དྲིས་སོང་།དེ་བཞིན་སྤྱི་ཚོགས་ནང་དང་དྲ་ལམ་ཐོག་བོད་ཀྱི་སྐད་ཡིག་ཤེས་མཁན་རྣམས་ཀྱིས་ང་རྒྱལ་གྱི་ཐོག་ནས།སྐད་ཡིག་མི་ཤེས་མཁན་རྣམས་ལ་མཐོང་ཆུང་རྣམ་པ་བསྟན་པ་ཡིན་ན།བཙན་བྱོལ་ནང་གི་མི་རབས་གསར་པ་བོད་ཀྱི་སྐད་ཡིག་མི་ཤེས་ཀྱང་།བོད་པ་ཡིན་པར་སྤོབས་པ་ཡོད་མཁན་དང་ལས་འགན་གཙང་མ་འཁུར་མཁན་དག་ལ་ཕན་གྱི་མེད་པ་དང་།དེ་ལས་སློབ་གསོ་རྒྱག་སྟངས་དང་སེམས་ཤུགས་སྤོར་སྟངས་གཞན་བརྟེན་དགོས་པ་གལ་ཆེན་ཡིན་སྐོར་བརྗོད་སོང་།